Bolhuis wil nou brûe bou | Netwerk24
Bolhuis wil nou brûe bou
Deur Andrea Küsel 17 Augustus 2019 08:25
Mike Bolhuis sê hy het geen verwagtinge dat die tweede seisoen van sy televisiereeks uitgesaai gaan word nie.
Dit kom nadat ’n opname waarin hy glo rassistiese opmerkings maak, aan die lig gekom het.
Kort voordat die tweede seisoen van Bolhuis op kykNET op 31 Julie uitgesaai sou word, is aangekondig dat dié televisieprogram vir eers gekanselleer is.
Daarna het Rapport berig Bolhuis het ’n uitlating in ’n stemnota gemaak aan ’n student van Potchefstroom wat hom gekontak het omdat hy afgedreig word met kaalfoto’s.
Mike BolhuisFoto: kykNET
Volgens Rapport het kykNET se bestuur die stemnota bekom en het ná regsadvies besluit om eerder die tweede seisoen van Bolhuis te kanselleer.
“Op Donderdag 15 Augustus het ek om verskoning gevra vir die neerhalende terme wat ek gebruik het om te verwys na ’n sindikaat van Wes-Afrika. Dit was in ’n gesprek met ’n jong student wat ’n slagoffer geword het van die sindikate wat beplan het om hom af te pers,” sê Bolhuis Vrydag in ’n verklaring.
Hy sê hy het dié uitdrukking in woede gebruik maar dat hy later besef het sulke taal ander kan seermaak en die mense van Suid-Afrika verder kan verdeel.
“Ek dink in geen manier dat my verskoning my kwytskeld nie en ek het geen verwagtinge dat my televisieprogram gaan voortgaan nie.”
Bolhuis sê dat hy in sy stryd teen misdaad baie vyande gemaak het, en dat daar nou “opportunistiese pogings” gaan wees om hom verder te diskrediteer.
As verdere gesprekke ontstaan wat my beskryf as iemand wat diskrimineer, wil ek hê die publiek moet verstaan dat ek nou deel wil wees van die oplossing vir Suid-Afrika se probleme.
“As verdere gesprekke ontstaan wat my beskryf as iemand wat diskrimineer, wil ek hê die publiek moet verstaan dat ek nou deel wil wees van die oplossing vir Suid-Afrika se probleme.”
Hy sê sy fokus, behalwe vir misdaadbekamping, sal nou ook op versoening wees om die brûe tussen mense te bou.
“My verskoning is onvoorwaardelik, nie net vir neerhalende taal wat ek voorheen gebruik het nie, maar vir die feit dat ek nie my dienste vroeër aangebied het om ’n verenigde land te bou nie.”
Meer oor: Mike Bolhuis
Bolhuis sê ekskuus oor opname, al gaan TV-reeks voort of nie
Bolhuis sal dié week praat ná kansellasie van TV-reeks
Bolhuis van TV af oor rassisme